b'\n_START_ARTICLE_\nAerogel\n_START_PARAGRAPH_\nAerogel je trda snov, podobna gelu, v kateri teko\xc4\x8dinsko sestavino zamenja plin. Kar nastane, je trdnina z zelo majhno gostoto, ki ima ve\xc4\x8d izrednih sposobnosti, od katerih je najpomembnej\xc5\xa1a njena u\xc4\x8dinkovitost kot izolator. Imenovali so jo tudi zmrznjeni dim, trdi dim ali modri dim zaradi njene polprosojne narave. Na dotik pa je sicer bolj podobna peni._NEWLINE_Aerogel je prvi proizvedel Steven Kistler leta 1931 zaradi stave s Charlesom Learnedom kdo bi lahko nadomestil teko\xc4\x8dino v marmeladnem \xc5\xbeeleju s plinom ne da bi pri tem povzro\xc4\x8dil skr\xc4\x8denja. Najprej so izdelali silikonske gele. Aerogele je mo\xc4\x8d tvoriti iz razli\xc4\x8dnih materialov. Kistler je raziskoval aerogele na osnovi silicijevega oksida, aluminijevega oksida, kromovega oksida in kositra. Aerogele na osnovi ogljika so prvi\xc4\x8d proizvedli v zgodnjih 90. letih 20. stoletja.\n_START_SECTION_\nLastnosti\n_START_PARAGRAPH_\nAerogeli so sestavljeni iz 90 do 99,8\xc2\xa0% zraka z zna\xc4\x8dilnimi gostotami od 3 do 150 mg/cm\xc2\xb3. Na dotik so podobni trdi peni. Z ne\xc5\xbenim pritiskom na njihovo povr\xc5\xa1ino ne nastane nobena vdrtina, z mo\xc4\x8dnej\xc5\xa1im pritiskom pa nastane trajna jamica. Z dovolj mo\xc4\x8dnim pritiskom se aerogel zaradi redke in krhke sestave zlomi in razbije kot steklo. Navkljub dejstvu, da je nagnjen k zrobitvi, je strukturno zelo trden, saj lahko podpira telesa, ki so ve\xc4\x8d kot 2000-krat te\xc5\xbeja. Njegove nosilne lastnosti so posledica dendritne mikrostrukture, v kateri se krogelni delci s povpre\xc4\x8dno velikostjo 2 do 5 nm zlijejo skupaj v grozde. Ti grozdi tvorijo trirazse\xc5\xbeno zelo luknji\xc4\x8davo zgradbo skoraj fraktalnih verig, z luknjicami manj\xc5\xa1imi od 100\xc2\xa0nm. Povpre\xc4\x8dno velikost in gostoto luknjic je mo\xc4\x8d nadzirati med proizvodnim procesom._NEWLINE_Aerogel je izreden toplotni izolator, saj skoraj izni\xc4\x8di tri na\xc4\x8dine prenosa toplote (konvekcijo, prevajanje ali sevanje). Deluje zaviralno, saj zrak ne more kro\xc5\xbeiti med re\xc5\xa1etko. Silikonski aerogel je dober izolator glede na prevajanje, saj je silicijev oksid slab prevodnik toplote. Kovinski aerogel je na drugi strani bolj\xc5\xa1i toplotni prevodnik. Ogljikov aerogel je dober izolator glede na sevanje, saj ogljik obsorbira infrarde\xc4\x8de sevanje, ki prena\xc5\xa1a toploto. Najbolj\xc5\xa1i izolator je silikonski aerogel z dodanim ogljikom. SEA-gel je snov, podobna organskemu aerogelu, narejena iz agarja._NEWLINE_Zaradi svoje higroskopne narave je aerogel suh na dotik in se obna\xc5\xa1a kot mo\xc4\x8dno su\xc5\xa1ilo. Ker ga ve\xc4\x8dinoma sestavlja zrak je videti polprosojno. Njegova rahla obarvanost je posledica Rayleighovega sipanja kraj\xc5\xa1ih valovnih dol\xc5\xbein vidne svetlobe na zelo drobni dentritski zgradbi. Zaradi tega je videti rahlo modro glede na temno ozadje in belkasto glede na svetlo ozadje._NEWLINE_Aerogeli so sami po sebi hidrofilni, vendar so lahko s kemi\xc4\x8dnimi postopki tudi hidrofobni. \xc4\x8ce vsrkajo vlago, se po navadi zaradi spremembe notranje zgradbe skr\xc4\x8dijo in pokvarijo. Njihovo uni\xc4\x8denje je mo\xc4\x8d prepre\xc4\x8diti, tako da se jih pretvori v hidrofobno snov. Aerogel, ki je hidrofoben od znotraj, lahko ostane nepo\xc5\xa1kodovan \xc4\x8detudi so razpoke globlje, z razliko od aerogela, ki je pretvorjen v hidrofobno snov le povr\xc5\xa1insko. Hidrofobni postopki olaj\xc5\xa1ajo proizvodnjo, saj omogo\xc4\x8dajo uporabo obdelavo z vodnim curkom.'